b'\n_START_ARTICLE_\nChristoffer Inderberg\n_START_SECTION_\nFamilie og yrke\n_START_PARAGRAPH_\nHan var s\xc3\xb8nn av g\xc3\xa5rdbruker Johan Christoffer Inderberg og hustru Ingeborg Anna Bartnes p\xc3\xa5 slektsg\xc3\xa5rden Inderberg i Beitstad. Han gikk underoffiserskolen i Trondhjem fra 1872 til 1873 og tok avskjed fra underoffiserkorpset med fanejunkers grad i 1912._NEWLINE_I 1878 kom Inderberg til Ytre Namdalen som lensmannsbetjent for lensmann Peder Anzj\xc3\xb8n. Han overtok ogs\xc3\xa5 stillingen som kasserer og bokholder i Vikna sparebank etter Anzj\xc3\xb8ns svigers\xc3\xb8nn. Inderberg giftet seg i 1882 med en annen av lensmann Anzj\xc3\xb8ns d\xc3\xb8tre, Karoline. \xc3\x85ret etter kj\xc3\xb8pte han svigerfarens g\xc3\xa5rd, \xc3\x85kvik i Vikna. G\xc3\xa5rden var i d\xc3\xa5rlig forfatning, men Inderberg fornyet bygningsmassen og gr\xc3\xb8ftet jord s\xc3\xa5 den ble \xc2\xabet av de vakreste og mest veldrevne bruk i Vikna\xc2\xbb. _NEWLINE_Inderberg kom til \xc3\xa5 v\xc3\xa6re i Vikna sparebanks tjeneste som kasserer i 52 \xc3\xa5r. S\xc3\xb8nnen Ingvar Inderberg ble ogs\xc3\xa5 ordf\xc3\xb8rer og bankkasserer. Fra 1902 til sin d\xc3\xb8d satt Christoffer Inderberg i direksjonen (styret) i Namdalens Aktie-Dampskibsselskab.\n_START_SECTION_\nPolitisk arbeid\n_START_PARAGRAPH_\nInderberg var medlem av Vikna herredsstyre fra 1884 til 1928. Han var varaordf\xc3\xb8rer fra 1886 til 1897 og Viknas ordf\xc3\xb8rer fra 1899 til 1901 og fra 1905 til 1922; den ene perioden imellom frasa han seg gjenvalg._NEWLINE_Inderberg tilh\xc3\xb8rte det rene venstre og holdt seg tro mot denne overbevisningen. Han m\xc3\xb8tte p\xc3\xa5 Stortinget v\xc3\xa5ren 1900 for H.K. Foon\xc3\xa6s, og var selv stortingsmann for Nordre Trondhjems amt fra 1904 til 1906. Han ble s\xc3\xa5ledes med p\xc3\xa5 7. juni-vedtaket. Etter omleggingen av valgordningen til enmannskretser med flertallsvalg i 1907, var Inderberg innvalgt fra Namdalen krets (Ytre Namdalen) i Nordre Trondhjems amt fra 1910 til 1918. Etter at man gikk tilbake til flermannskretser med forholdstallsvalg i 1921, m\xc3\xb8tte Inderberg som stortingsmann for statsr\xc3\xa5d H\xc3\xa5kon Five fra 1922 til 1923 og fra 1924 til 1926._NEWLINE_Inderberg hadde mesteparten av sitt virke i Stortingets n\xc3\xa6ringskomit\xc3\xa9 og Stortingets finanskomit\xc3\xa9. Han la ned en stor innsats for \xc3\xa5 dekke fiskerienes behov innen havneutbygging, fyrlykter og farvannsmerking. Nidaros skrev: \xc2\xabMange sektorer i hvitt, r\xc3\xb8dt og gr\xc3\xb8nt, som i dag str\xc3\xa5ler i den farlige namdalske skj\xc3\xa6rg\xc3\xa5rd og v\xc3\xa6rharde fiskev\xc3\xa6r skyldes hans dyktige arbeid, likes\xc3\xa5 st\xc3\xb8tter og staker p\xc3\xa5 lumske bauer og skj\xc3\xa6r.\xc2\xbb\n_START_SECTION_\n\xc3\x86resbevisninger\n_START_PARAGRAPH_\nInderberg ble tildelt Kongens fortjenstmedalje i s\xc3\xb8lv og 7. juni-medaljen.'